របាយការណ៍

ស្តីពី

កិច្ចប្រជុំបូកសរុបលទ្ធផលការងារប្រឆាំងការជួញដូរមនុស្ស ឆមាសទី១

របស់គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស (គ.ជ.ប.ជ)

តាមប្រព័ន្ធអនឡាញ នាថ្ងៃទី ១២ ខែសីហា ឆ្នាំ២០២១

កិច្ចប្រជុំបូកសរុបលទ្ធផលការងារប្រឆាំងការជួញដូរមនុស្ស ឆមាសទី១របស់គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស (គ.ជ.ប.ជ) ត្រូវបានរៀបចំតាមប្រព័ន្ធអនឡាញ ក្រោមការដឹកនាំដ៏ខ្ពង់​ខ្ពស់ សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ និងជាប្រធាន គ.ជ.ប.ជ នៅថ្ងៃទី១២ ខែសីហា ឆ្នាំ២០២១ ។ កិច្ចប្រជុំនេះ មានការចូលរួមពីឯកឧត្តម លោកជំទាវ ជារដ្ឋមន្រ្តី និងឯកឧត្តមនាយឧត្តមសេនីយ៍ សន្តិបណ្ឌិត អគ្គស្នងការនគរបាលជាតិ ជាអនុប្រធាន និងជាប្រធានដឹកនាំក្រុមការងារអន្តរក្រសួងស្ថាប័នទាំង ០៦ នៃ គ.ជ.ប.ជ ឯកឧត្តម លោកជំទាវរដ្ឋលេខាធិការ អនុរដ្ឋលេខា​ ​ធិការ អគ្គនាយក អគ្គនាយករង តំណាងក្រសួង ស្ថាប័ន និងអង្គភាពជាសមាជិក សរុប ៧៣នាក់ ។

#### សម្តេចក្រឡាហោម ប្រធានគណៈកម្មាធិការជាតិ បានស្វាគមន៍យ៉ាងកក់ក្តៅចំពោះវត្តមានដ៏មានសារ​សំខាន់ ។ បន្ទាប់មក លោកជំទាវ ជូ​ ប៊ុនអេង អនុប្រធានអចិន្ត្រៃយ៍ គ.ជ.ប.ជ បានធ្វើរបាយការណ៍ សង្ខេប ស្តីពីលទ្ធផលការងាររបស់គណៈកម្មាធិការជាតិ ដែលគ្រប់ក្រសួងស្ថាប័នទាំងនៅថ្នាក់ជាតិ និងថ្នាក់ក្រោមជាតិ បានខិតខំប្រឹងប្រែងបំពេញភារកិច្ច ឲ្យសម្រេចបានលទ្ធផលគួរជាទីមោទនៈ ក្នុងដំណាក់កាលដ៏លំបាកដែលបាន និងកំពុងតែប្រឈមនឹងសភាពការណ៍វិវត្តន៍ថ្មី ដែលមិនអាចប៉ាន់ស្មានបាន ពាក់ព័ន្ធនឹងការជះឥទ្ធិពលពីការប្រែប្រួលនៃសភាពការណ៍ពិភពលោក ដែលមានទាំងវិបត្តិសេដ្ឋកិច្ច សង្គ្រាមរ៉ាំរ៉ៃនៅ បណ្តាប្រទេសមួយចំនួន គ្រោះធម្មជាតិ(ទឹកជំនន់ ខ្យល់ព្យុះ ខ្យល់កន្រ្តាក់ បំណាក់ដី ភ្លើងឆេះព្រៃ...) និងថែមទាំងគ្រោះមហន្តរាយដោយការរាតត្បាតដោយវីរុសកូវីដ ១៩ និងមេរោគបម្លែងថ្មី ។ សមា ជិកគណៈកម្មាធិការជាតិ គ្រប់ថ្នាក់ បានខិតខំរិះរកគ្រប់មធ្យោបាយ ដើម្បីអនុវត្តនូវយុទ្ធសាស្រ្តទាំងបួន គឺ (១) ការងារច្បាប់ គោលនយោបាយ និងកិច្ចសហប្រតិបត្តិការ (២) ការងារបង្ការទប់ស្កាត់ (៣)ការងារ​ អនុវត្តច្បាប់ និងយុត្តិធម៌ព្រហ្មទណ្ឌ (៤) កិច្ចការពារជនរងគ្រោះ ដោយបញ្ជៀសឲ្យបានជាអតិបរមា នូវហានិភ័យពាក់ព័ន្ធនឹងការឆ្លង និងចម្លង កូវីដ ១៩ ។ ជាក់ស្តែង ការបង្ការទប់ស្កាត់តាមវិធីអប់រំផ្សព្វផ្សាយ ដោយផ្ទាល់ និងដោយប្រយោល ព្រមជាមួយវិធានការជំនាញជាច្រើនទៀត បានដល់មនុស្ស ប្រមាណជាងពីរលាននាក់ ដើម្បីបានយល់ដឹងអំពីកលល្បិចថ្មីៗនៃជនជួញដូរមនុស្ស និងវិធានការផ្សេងៗរបស់រាជរដ្ឋាភិបាល និងក្រសួងស្ថាប័នជំនាញ ។

#### ចំណែកឯការងារអនុវត្តច្បាប់ កម្លាំងសមត្ថកិច្ចនគរបាលយុត្តិធម៌ បានបង្ក្រាបករណីជួញដូរមនុស្ស ច្រើនជាងឆ្នាំមុនបើគិតក្នុងរយៈពេលដូចគ្នា គឺ១៩៨ករណី ដែលក្នុងឆមាសទី១ឆ្នាំ២០២០ បង្ក្រាបបាន ៦៣ករណី គឺកើន១៣៥ករណី (ស្មើនឹង ២១៤.២៨%) ក្នុងនោះ ពាក់ព័ន្ធនឹងបទល្មើសជួញដូរមនុស្ស បង្រ្កាបបាន ១៣៩ករណី/១៦ករណី(កើនឡើង ១២៣ករណី) និងបទល្មើសអាជីវកម្មផ្លូវភេទ បង្រ្កាបបាន៥៩ករណី/៤៧ករណី(កើន១២ករណី) ។

ដោយឡែក ការងារផ្តន្ទាទោសក៏បានបង្កើនល្បឿន​ ក្នុងការបើសវនាការតាមគោលការណ៍កំណែទម្រង់ការងាររបស់ក្រសួងយុត្តិធម៌ ។ ជាក់ស្តែងចំណាត់ការរបស់ អយ្យការអមសាលាដំបូងរាជធានី-ខេត្ត លើករណីពាក់ព័ន្ធនឹងអំពើជួញដូរមនុស្ស សរុបបានចំនួន ៤០៥ករណី ជនរងគ្រោះចំនួន ៣៤៤នាក់(ស្រី ១៦២នាក់) ក្នុងនោះមានអនីតិជន ១៤២នាក់(ស្រី៧៥នាក់) ជនត្រូវចោទមានចំនួន ៤៣៨នាក់(ស្រី ១៦០នាក់) ក្នុងនោះមានអនីតិជន ១៥នាក់​(ស្រី ០២នាក់) ហើយបានចំណាត់ការដោយបានបញ្ជូនទៅស៊ើបសួរចំនួន ៣៤៤ករណី តម្កល់ទុកឥតចាត់ការ ១០ករណី បញ្ជូនរឿងទៅជម្រះផ្ទាល់ ០៧ករណី និងកំពុងចាត់ការចំនួន ៤២ករណី។ ឯចំណាត់ការរបស់ចៅក្រមស៊ើបសួរ នៃសាលាដំបូងរាជធានី-ខេត្ត សរុបមានចំនួន ៣៣២ករណី ជនរងគ្រោះចំនួន ៣៩៦នាក់ (ស្រី ១៨១នាក់) ក្នុងនោះមានអនីតិជន ១៣៨នាក់(ស្រី ១២៣នាក់) ជនត្រូវចោទមានចំនួន ៤៥៤នាក់ (ស្រី ៩២នាក់) ក្នុងនោះមានអនីតិជន ៧៥នាក់ (ស្រី ១០នាក់) ក្នុងនោះបានចំណាត់ការ(បញ្ជូនទៅជម្រះចំនួន ១១៧ករណី លើកលែងចោទ ០៥ករណី និងកំពុងចាត់ការចំនួន ២១០ករណី)។​ ចំពោះ ដំណាក់កាលចៅក្រមជំនុំជម្រះ នៃសាលាដំបូងរាជធានី-ខេត្តសរុបមានចំនួន **២០៤**ករណី ជនរងគ្រោះចំនួន **១៨៧**នាក់(ស្រី **៨១**នាក់) ក្នុងនោះមានអនីតិជន **៨៣**នាក់(ស្រី **៧៥**នាក់) ជនជាប់ចោទសរុប **១៩៩**នាក់(ស្រី **៨១**នាក់) និងប្រភេទចំណាត់ការ(ទោសព្យួរ **០២**នាក់ ពិន័យជាប្រាក់ **០១**នាក់ រួចផុតពីបទចោទ **០៣**នាក់ រំលត់បណ្ដឹងអាជ្ញាគ្មាន ចាត់ការរួច **៦៥**ករណី ផ្តន្ទាទោសដាក់ពន្ធនាគារក្នុងឃុំ **៣៧**នាក់និងកំពុងចាត់ការ **១៣៩**ករណី)។

ចំណែកឯការងារការពារជនរងគ្រោះ ស្ថានទូតនៃព្រះរាជាណាចក្រកម្ពុជា តាមរយៈក្រសួងការបរទេស និងសហប្រតិបត្តិការអន្តរជាតិ បានសម្របសម្រួលឲ្យពលរដ្ឋខ្មែរ ដែលមានបញ្ហាប្រឈមនៅក្រៅប្រទេស បានវិលត្រឡប់មកកម្ពុជាវិញ សរុបទាំងអស់**២.៣១៧**នាក់ ​(ស្រី **៩៧២**នាក់) ក្នុងនោះ មួយចំនួនតូច សង្ស័យថាជាជនរងគ្រោះដោយអំពើជួញដូរមនុស្ស និងមានពលករខុសច្បាប់ដែលត្រូវវិលត្រឡប់មកពីប្រទេសថៃមានរហូតដល់ **១.៦០៨**នាក់ ស្រី **៤៨០**នាក់ ។ ក្រសួងសង្គមកិច្ច អតីតយុទ្ធជន និងយុវនីតិសម្បទា បានទទួល***ពលរដ្ឋខ្មែរដែលបានធ្វើមាតុភូមិនិវត្តន៍ពីបរទេស និងទទួលពីអាជ្ញាធរប្រទេសនានា សរុបចំនួន​*** *៤០.៨២២****នាក់(ស្រ្តី*** *១៦.១៣៣****នាក់ កុមារ៉ា*** *២.៣៩៥****នាក់ កុមារី*** *២.១៧៥****នាក់ ក្នុងនោះ មាន* ២២៤**នាក់ (ស្រ្តី **១៧៤**នាក់ កុមារា **០៤**នាក់ កុមារី **៣០**នាក់) មកពីប្រទេស ចិន **១៧៧**នាក់ ពីវៀតណាម(ឆ្លងទៅចិន) **១៤**នាក់ ពីថៃ**១៤**នាក់ ពីឥណ្ឌូនេស៊ី **០១**នាក់ ពីប្រទេសម៉ាឡេស៊ី **១៤**នាក់ និងពីសឹង្ហបូរី **០៤**នាក់ ដែលក្រោយការសម្ភាសន៍ សង្ស័យថារងគ្រោះដោយករណី*កេងប្រវ័ញ្ចកម្លាំងពលកម្ម ១៧នាក់ ជួញដូរកម្លាំងពលកម្ម ១១នាក់ អាពាហ៍ពិពាហ៍ផ្ទុយពិឆន្ទៈ/បង្ខំ ១៦២នាក់ និង ករណីងាយរងគ្រោះ ៣២នាក់* ។

***ក្នុងចំណោមពលករដែលត្រូវអាជ្ញាធរប្រទេសថៃបញ្ជូនមក ក្នុងនាមជាជន ត្រូវនិរទេស មានសរុបចំនួន ៤០ ៥៩៨នាក់ (ស្ត្រី១៥ ៩៥៩នាក់ កុមារា ២ ៣៩១នាក់​​ កុមារី ២ ១៤៥នាក់) មណ្ឌលសំចត ទទួលពលករនៅប៉ោយប៉ែត បានធ្វើការសម្ភាសន៍ដើម្បីកំណត់អត្តសញ្ញាណ រកឃើញមុខសញ្ញាសង្ស័យថាជាជនរងគ្រោះ ដោយការកេងប្រវ័ញ្ចកម្លាំងពលកម្ម ១៧នាក់ និងជាជនងាយរងគ្រោះ ៤៣នាក់*** និង***បានបញ្ជូន ទៅទទួលសេវាបន្តនៅអង្គការដៃគូ​ដូចជា អង្គការតំណក់ទឹក អង្គការគ្រួសារថ្មី អង្គការភឿន*** អង្គការសាម៉ារីតាន់ភឺស ***និងអង្គការរតនៈអ៊ិនធើណេសិនណល ជាដើម ។***

ទន្ទឹមនឹង***នោះ នាយកដ្ឋានប្រឆាំងការជួញដូរ និងការពារអនីតិជន នៃអគ្គស្នងការដ្ឋាននគរបាលជាតិ បានទទួល និងសម្ភាសជនរងគ្រោះ និងជនទេសន្តរប្រវេសន៍ ដែលអាជ្ញាធរបរទេសចាប់បញ្ជូនត្រឡប់មកកម្ពុជាវិញ* ​**ចំនួន​​ ***១១១***នាក់ (ស្រី***៩៧នាក់) ក្នុងនោះ មកពីប្រទេសចិនចំនួន៩៩នាក់(ស្រី៩៦នាក់) ឥណ្ឌូនេស៊ី០១នាក់ និងប្រទសម៉ាឡេស៊ីចំនួន១០នាក់(ស្រី០១នាក់)និងសង្ហបុរី០១នាក់។ ​ តាម***លទ្ធ​​​ផល​​​***នៃការ***បំភ្លឺ​***របស់***ជន​​​​រង​គ្រោះ​​​​​​ ***បានឲ្យដឹងថា អ្នក***ទៅតាមរយៈមេខ្យល់***ស្គា***ល់​អត្តសញ្ញា​ណ០៤នាក់ ​​​​​​ទៅតាម​រយៈមេខ្យល់***មិន​ស្គា***ល់​អត្ត​សញ្ញា​ណ***ចំនួន ១០៦ និងទៅតាមក្រុមហ៊ុន០១នាក់*** បច្ចុប្បន្នជន​រង​​គ្រោះ​​​​ប្រគ​ល់​​​​​​​​​​​​ឲ្យ​​មន្ទីរ​សង្គម​​កិច្ច​អតីត​​យុទ្ធ​​​​ជ​ន និង​​​​យុវនីតិ​​សម្បទា ដើម្បីស្តារ​នីតិសម្បទា ។

ចំពោះការងារបណ្តុះបណ្តាលពង្រឹងសមត្ថភាព និងកិច្ចប្រជុំ ថ្នាក់ជាតិ និងអន្តរជាតិ ត្រូវបានធ្វើឡើង តាមប្រព័ន្ធអនឡាញ ដើម្បីកាត់បន្ថយការជួបជុំ ដែលប្រឈមនឹងហានិភ័យនៃការឆ្លង និងចម្លងកូវីដ ១៩ ។

ចំពោះទិសដៅ សម្រាប់ឆមាសទី២ ឆ្នាំ២០២១ គណៈកម្មាធិការជាតិ បានកំណត់យក តាមយុទ្ធសាស្រ្ត ដែលក្រសួង ស្ថាប័ន អង្គភាព ពាក់ព័ន្ធ នៅថ្នាក់ជាតិ និងថ្នាក់ក្រោមជាតិ នឹងបន្តជម្រុញអនុវត្ត គឺ (១) ការងារច្បាប់ គោលនយោបាយ និងកិច្ចសហប្រតិបត្តិការ មាន ០៩សកម្មភាព (២) ការងារបង្ការទប់ស្កាត់ មាន ១៦សកម្មភាព (៣) ការងារអនុវត្តច្បាប់ និងយុត្តិធម៌ព្រហ្មទណ្ឌ មាន ០៥សកម្មភាព ​(៤) ការងារការពារជនជនរងគ្រោះ មាន ១២សកម្មភាព និងបន្ថែម ការងារពង្រឹងសមត្ថភាព និងការតាមដាន ត្រួតពិនិត្យ មាន ០៧សកម្មភាព ។

លោកជំទាវ អនុប្រធានអចិន្ត្រៃយ៍ បានធ្វើរបាយការណ៍បន្ថែមផងដែរ អំពីលទ្ធផលនៃការវាយតម្លៃរបស់សហរដ្ឋអាមេរិក លើកិច្ចខិតខំប្រឹងប្រែង របស់រាជរដ្ឋាភិបាលកម្ពុជា ក្នុងការប្រយុទ្ធប្រឆាំងអំពើជួញដូរមនុស្ស ក្នុងចំណាត់ថ្នាក់លេខ២ ក្នុងបញ្ជីឃ្លាំមើល ។ ​ក្នុងនោះ អនុសាសន៍ជាផែនការសម្រាប់ការអនុវត្តឆ្នាំ២០២២ ដែលមាន ១៦ចំណុច (ឆ្នាំ២០២១ មាន ១៧ចំណុច) ដែលដកចេញនូវចំណុច ពាក់ព័ន្ធនឹងការអនុវត្តនីតិវិធីស៊ើបអង្កេតសម្ងាត់ ក្រោយពីមានការបកស្រាយពន្យល់យ៉ាងល្អិតល្អន់ ពីឯកឧត្តម នាយឧត្តមសេនីយ៍សន្តិបណ្ឌិត នេត សាវឿន អគ្គស្នងការនគរបាលជាតិ​ ជូនអ្នកជំនាញពីសហរដ្ឋអាមេរិក និងបានយល់ស្របគ្នានីតិវិធីស៊ើបអង្កេតតាមច្បាប់កម្ពុជា រួចមក ។

សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ និងជាប្រធាន គ.ជ.ប.ជ បានសម្តែងនូវអំណរសាទរ និងការកោតសរសើរ ចំពោះគ្រប់កិច្ចខិតខំប្រឹងប្រែងរបស់ថ្នាក់ដឹកនាំ និងមន្រ្តីពាក់ព័ន្ធនៃគ្រប់ក្រសួងស្ថាប័ន ក្នុងគណៈកម្មាធិការជាតិ គ្រប់ថ្នាក់ រួមទាំងកងកម្លាំងសមត្ថកិច្ចគ្រប់ផ្នែក ស្ថាប័នអយ្យការ ស្ថានបេសកកម្មការទូត នៃក្រសួងការបរទេស និងសហប្រតិបត្តិការអន្តរជាតិ ដែលបាននាំគ្នាជម្រុញអនុវត្តសកម្មភាព ទោះបីជាបាន និងកំពុងប្រឈមដោះស្រាយបញ្ហាផ្ទួនៗ រួមទាំងវិបត្តិកូវីដ ១៩ ក៏ដោយ និងបើកការពិភាក្សា ផ្តល់យោបល់បន្ថែម លើរបាយការណ៍ឆមាសទី និងទិសដៅឆមាសទី២ ឆ្នាំ២០២១ ។ ឯកឧត្តម កើត រឹទ្ធ រដ្ឋមន្រ្តីក្រសួងយុត្តិធម៌ បានឯកភាពលើរបាយការណ៍ និងទិសដៅ ព្រមទាំងបានបញ្ជាក់បន្ថែមលើការកែសម្រួលយន្តការ និងនីតិវិធីនៃការងារផ្តន្ទាទោស ដែលពន្លឿនដល់សវនាការ និងការផ្តល់របាយការណ៍កាន់តែជាក់លាក់ និងទាន់ពេលវេលា ។ ឯកឧត្តម នាយឧត្តមសេនីយ៍ សន្តិបណ្ឌិត នេត សាវឿន អគ្គស្នងការនៃអគ្គស្នងការដ្ឋាននគរបាលជាតិ ក៏បានសម្តែងនូវការឯកភាពខ្ពស់ លើការវាយតម្លៃសភាពការណ៍ លទ្ធផលការងារ និងទិសដៅដែលបានលើកឡើងក្នុងរបាយការណ៍ និងបានបង្ហាញពីការប្តេជ្ញាចិត្តថានឹងជម្រុញ​អនុវត្តឲ្យបានសម្រេច រួមទាំងអនុសាសន៍ប្រាំចំណុច ដែលជាអនុសាសន៍របស់សហរដ្ឋអាមេរិក ។ លោកជំទាវ វេជ្ជបណ្ឌិត គតិបណ្ឌិត អ៊ឹង កន្ថាផាវី រដ្ឋមន្រ្តីក្រសួងកិច្ចការនារី ក៏បានបញ្ជាក់ពីការឯកភាព និងបានជម្រាបជូនអំពីកិច្ចសហការជាមួយស្ថានទូតអាមេរិក ដែលធ្វើឡើង​តាមរយៈជំនួបរវាងក្រុមការងារអន្តរក្រសួងជំនាញ ជាមួយឯកឧត្តម ឯកអគ្គ​រដ្ឋទូត វិសាមញ្ញ និងពេញសមត្ថភាព សហរដ្ឋអាមេរិក និងគណៈប្រតិភូ ដើម្បីពិភាក្សាការងារ ជាបន្តបន្ទាប់ និងត្រូវបន្តជួបទៀត តែត្រូវបានផ្អាក ដោយការផ្ទុះជាថ្មី នៃកូវីដ ១៩ ។

ជាចុងក្រោយ សម្តេចក្រឡាហោម ប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស (គ.ជ.ប.ជ) ប្រធានអង្គប្រជុំ បានផ្តាំផ្ញើឲ្យក្រសួងស្ថាប័ន បន្តជម្រុញអនុវត្តសកម្មភាពទាំងឡាយ តាមការគ្រោងទុក និងត្រូវខិតខំពង្រឹងកិច្ចសហការជាមួយគ្រប់ភាគីពាក់ព័ន្ធ ទាំងស្ថានទូតអាមេរិក និងគ្រប់ស្ថានទូតប្រទេសជាមិត្ត អង្គការជាតិ និងអន្តរជាតិ អង្គការសហប្រជាជាតិ ដែលបាន និងកំពុងរួមគ្នាជួយគាំទ្រ និងសហការរាជរដ្ឋាភិបាល ក្នុងការប្រយុទ្ធប្រឆាំងអំពើជួញដូរមនុស្ស ដើម្បី ធ្វើឲ្យសម្រេចលទ្ធផលតាមការគ្រោងទុក ដោយពុះពារគ្រប់ឧបសគ្គ និងភាពប្រឈមទាំងឡាយ និងរួមគ្នារៀបចំទិន្នន័យ ដើម្បីចងក្រងជាប្រព័ន្ធ ដែលស៊ីសង្វាក់គ្នា សម្រាប់ប្រើប្រាស់ ជារបាយការណ៍ជាតិ និងសម្រាប់ការចែកផ្សាយទូលំទូលាយ ។

កិច្ចប្រជុំបានបញ្ចប់ទៅក្រោមបរិយាកាសរីករាយ និងប្រកបដោយលទ្ធផលជាផ្លែផ្កា ។